Sverige har i den grad svigtet Danmark, Malmø og hele det nordiske samarbejde ved ikke at stemme på København som ny hjemby for Det Europæiske Lægemiddelagentur (EMA).

Jeg er noget skuffet over svenskerne. De svigter på rigtig mange felter i dag Anders Samuelsen (LA), udenrigsminister

Det er meldingen fra den danske udenrigsminister, Anders Samuelsen (LA), efter at København her til eftermiddag tabte kampen til den hollandske hovedstad, Amsterdam, om at huse EU-agenturet.

Læs også : ANALYSE EU-ledere i hundeslagsmål om agenturer

- Jeg vil gerne takke alle dem, der har støttet os undervejs i dette her forløb, det har vi været rigtig, rigtig glade for, siger udenrigsministeren efter afstemningen i EU-hovedstaden, Bruxelles.

- Og så skal jeg ikke undlade at sige, at jeg er noget skuffet over svenskerne. De svigter på rigtig mange felter i dag.

Opsigtsvækkende melding

Danmark var et af 18 EU-lande, der havde lagt billet ind på at få agenturet, som i dag ligger i den britiske hovedstad, London.

Det skal nemlig flyttes, når Storbritannien forlader EU-samarbejdet i april 2019, og derfor gik den danske regering målrettet efter at få det til København.

Ved afstemningen blandt medlemslandene gik København sammen med Amsterdam og Milano i Norditalien videre til anden runde. Her fik København dog færrest stemmer og røg dermed ud af kapløbet.

Sverige satser i stedet på italienerne, så jeg ved ikke, hvad de må tænke i Malmø i øjeblikket. Anders Samuelsen (LA), udenrigsminister

Sverige var ifølge udenrigsministeren et af de lande, der ikke stemte på Danmark, og det er kritisabelt, mener Anders Samuelsen. Ikke mindst i forhold til vores nordiske samarbejde, understreger han.

Læs også : Danmark ude af kampen om eftertragtet EU-agentur

- Jeg synes også, at der er meget, der tyder på, at de svigter i forhold til hollænderne, som så klarer den på en lodtrækning. Men det burde slet ikke være kommet dertil, siger Anders Samuelsen med henvisning til, at Milano og Amsterdam hver fik 13 stemmer i den sidste runde.

Derfor blev den nye placering afgjort ved en lodtrækning, som faldt ud til Hollands fordel.

Derudover er det også et svigt af Malmø, der er Sveriges tredje største by, mener Anders Samuelsen. Byen på den anden side af Øresundsbroen ville nemlig også have fået gavn af de 900 nye arbejdspladser og 35.000 årlige hotelovernatninger, som EMA ifølge regeringens beregninger ville have kastet af sig, forklarer han.